ছোট ছোট সুদৃশ্য ডাস্টবিন রাখা আছে রাস্তার পাশে। অথচ নির্দিষ্ট ডাস্টবিনে জঞ্জাল জমে না। ডাঁই হয়ে পড়ে থাকে বাইরে। অভিযোগ, কিছুদিন পর ডাস্টবিনগুলিও উধাও হয়ে যাচ্ছে!
স্বচ্ছ ভারত অভিযান এবং নির্মল বাংলা— দু’টি সরকারি প্রকল্পেই শহরকে আবর্জনামুক্ত রাখার পরিকল্পনা করেছে কলকাতা পুরসভা। এই লক্ষ্যে পুর কর্তৃপক্ষ বিভিন্ন এলাকায় ভ্যাট ছাড়াও ডাস্টবিন বসিয়েছিলেন। কিন্তু সেগুলির ব্যবহার প্রায় হয়ই না। আবর্জনা ফেলা হয় বাইরে। পরবর্তীকালে সেই ডাস্টবিনও উধাও হয়ে যাচ্ছে বলে অভিযোগ উঠেছে। বাধ্য হয়েই পুর কর্তৃপক্ষ সিদ্ধান্ত নিয়েছেন, ভ্যাট বা কম্প্যাক্টর ছাড়া এই ধরনের ছোট ডাস্টবিন পুরসভা আর বসাবে না।
পুরসভার জঞ্জাল এবং কঠিন বর্জ্য অপসারণ দফতরের মেয়র পারিষদ দেবব্রত মজুমদার বলেন, ‘‘বাণিজ্য এলাকা ছাড়া এই ধরনের ডাস্টবিন বসিয়ে খুব একট লাভ হয় না। সেজন্য এই ডাস্টবিন বাণিজ্য এলাকা বাদে অন্য কোথাও বসিয়ে আশানুরূপ সাড়া মেলেনি।’’
পুরসভার জঞ্জাল দফতরের এক আধিকারিকের বক্তব্য, প্রিন্স আনোয়ার শাহ রোড সংলগ্ন সমস্ত রাস্তাতেই এই ডাস্টবিন বসানোর পরিকল্পনা কার্যত শিকেয় উঠেছে। বাসিন্দাদের একাংশের সচেতনতার অভাবই এর কারণ। এছাড়াও রয়েছে এলাকায় পরিকাঠামোর অভাব। এই অঞ্চলে রাস্তা ছোট। ফুটপাথের পরিসরও কম। ফলে রাস্তায় বা ফুটপাথে বসালে যাতায়াতের সমস্যা হয়। সেই কারণে বাসিন্দাদের একাংশও স্থানীয় বরো অফিসে এগুলি সরানোর জন্য আবেদন জানিয়েছিলেন। এর পরেই পুরসভা যে সমীক্ষা চালায় তাতে দেখা যায়, আনোয়ার শাহ রোড সংলগ্ন অঞ্চলে বাজার এলাকা ছাড়া সারাদিন এখানে খুব বেশি জঞ্জাল জমে না। বাকি জঞ্জাল সংগ্রহ করে তা ভ্যাটেই ফেলা হয়। সম্প্রতি এখানে আধুনিক কম্প্যাক্টর বসানোরও পরিকল্পনা করা হয়েছে।
স্থানীয় বরো চেয়ারম্যান তপন দাশগুপ্ত বলেন, ‘‘নাগরিকদের মধ্যে সচেতনতার অভাবেই এই পরিকল্পনা কার্যকর করা যাচ্ছে না। পুরসভা সতেচনতা অভিযান দ্রুত শুরু করবে।’’